Шагъдий вагъуэбэр – Шапсыгъым
Бжьэдыгъукъалэ (Краснодар) щыIэ ХыIуфэIус шапсыгъхэм я Адыгэ Хасэм, Урысейм и зауэ-тхыдэ зэгухьэныгъэм, Адыгэ Республикэм и Шу хасэм я жэрдэмкIэ бадзэуэгъуэм и 21 — 25-хэм екIуэкIынущ «Шагъдий вагъуэбэр — Шапсыгъым» зыфIаща шу зекIуэр.
КъызэгъэпэщакIуэхэм зэбгратыкIа хъыбарым ипкъ иткIэ, зекIуэм шу 60 хэтынущ: Къэбэрдей-Балъкъэр, Къэрэшей-Шэрджэс, Адыгэ республикэхэм икIахэу шу тIощI-тIощI. ЩIалэхэм мураду зыхуагъэувыж Хэку зауэшхуэм и фэеплъу шапсыгъ щIыналъэхэм итхэр къызэхакIухьыну.
«Ди Хасэм щIалэгъуалэ IуэхухэмкIэ и къудамэм «Адыгэшым зыкъегъэужьыжынымкIэ комитет» хэтщ, — нэхъ куууэ Iуэхум щыгъуазэ дещI Хы Iуфэ Iус шапсыгъхэм я Адыгэ Хасэм и тхьэмадэ КIэкIыхъу Мэжид. — Гъатхэпэрат япэу зекIуэм ехьэлIа Iуэхухэр хэIущIыIу щытщIари, лъэпощхьэ-по закъуи къыхэмыхуэу, абы акъылэгъу къытехъуащ езы Хасэм хэтхэри, зэхуэсым къедгъэблэгъа къэрал лэжьакIуэхэри: Сочэ и Къалэ зэхуэсым и Iэтащхьэ Филонов Виктор, ЦIыхубэ зэгухьэныгъэхэм ядэлэжьэнымкIэ управленэм и унафэщI Волков Владимир, Сочэ хыхьэ Лазаревс-кэ районым и уна-фэщI Бурлев Олег сымэ».
Шухэр бадзэуэгъуэм и 19 — 20-хэм ШахэкIей цIыкIу щызэхуэсынущ. Дэтхэнэ зыми гъуэмылэрэ щIакIуэрэ къыздащтэну пщэрылъ щащIащ. Жэщхэр шухэм щрахыну я мурадщ спортзалхэм, щэнхабзэмкIэ унэхэм, мэжджытхэм, езыгъэблагъэ унагъуэхэм. Махуэ къэс километр 35 — 40-м нэс зэпаупщIу, щIалэхэм зэпащIэну я гугъэщ шапсыгъ къуажэхэу ШахэкIеишхуэ, ШахэкIей цIыкIу, Агуей, Тхьэгъэпщ, Хьэджыкъуэ, Псэушхуэшхуэ, Псэушхуэ цIыкIу, Псыбэ, къинэмыщIхэр.
Гъуэгуанэр яхуэмэхуэн Тхьэм ищI, я мурадхэр къехъулIауэ, шыри лIыри узыншэу щхьэж и унэ ирихьэлIэж!
Чэрим Марианнэ.
